《送黄吉老察院》
宋代·郭祥正

积学久未遇，忠言今可施。请君略细故，吐出胸中奇。

悉救当世弊，自结明主知。不唯振宪纲，进当司鼎彝。

用广财已乏，官冗人愈卑。政宽法不举，将偄边无威。

家家侈声乐，淳源变浇漓。土木绚金碧，佛仙竞新祠。

此乃腹心疾，岂止为疮痍。言者曾未及，虽言多恚私。

苟非大奸邪，恶足求瑕玼。举朝无完人，何以禆明时。

尝读喜似篇，左右皆宜之。乃知荆山璧，天地终不遗。

去垩无变容，诚明达神祗。我方卧岩谷，所友鹿与麋。

感君营从过，枯木春风吹。又如得黄粱，慰我久苦饥。

承诏不敢留，欢言遽暌违。殷勤何以报，报君以芜辞。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。